b"\n_START_ARTICLE_\nDimitrie Mangeron\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen familia unui mecanic de locomotiv\xc4\x83 din Basarabia, care circula pe ruta Chi\xc8\x99in\xc4\x83u - Sankt Petersburg. A absolvit liceul la Ungheni \xc8\x99i Facultatea de \xc8\x98tiin\xc8\x9be (sec\xc8\x9bia matematici) a Universit\xc4\x83\xc8\x9bii \xe2\x80\x9eAl. I. Cuza\xe2\x80\x9d din Ia\xc8\x99i, \xc3\xaen anul 1930, unde a fost oprit s\xc4\x83 lucreze, ini\xc8\x9bial ca asistent, mai apoi ca \xc8\x99ef de lucr\xc4\x83ri, conferen\xc8\x9biar \xc3\xaen anul 1936 \xc8\x99i profesor titular definitiv \xc3\xaen anul 1941. A ob\xc8\x9binut titlul de doctor \xc3\xaen matematic\xc4\x83 la Universitatea din Neapole \xc3\xaen anul 1932, sub \xc3\xaendrumarea profesorului Mauro Picone cu teza Sopra un problema al contorno per un'equazione differenziale alle derivate parziale di quatro ordine con le caratteristiche reali doppie. A urmat scurte cursuri de specializare la Institutul de matematic\xc4\x83 al Universit\xc4\x83\xc8\x9bii din G\xc3\xb6ttingen. A devenit doctor docent \xc3\xaen \xc8\x99tiin\xc8\x9be \xc3\xaen 1956. A fost \xc8\x99eful catedrei de mecanic\xc4\x83 \xc8\x99i mecanisme p\xc3\xa2n\xc4\x83 \xc3\xaen 1958, iar \xc3\xaen continuare \xc8\x99eful Catedrei de matematic\xc4\x83 de la Institutul Politehnic din Ia\xc8\x99i (azi Universitatea Tehnic\xc4\x83 Gheorghe Asachi din Ia\xc8\x99i) p\xc3\xa2n\xc4\x83 \xc3\xaen anul 1979. A fost coordonatorul Buletinului Institutului Politehnic din Ia\xc8\x99i._NEWLINE_Mangeron a fost unul dintre matematicienii cei mai prolifici din Rom\xc3\xa2nia. A publicat peste 600 de lucr\xc4\x83ri, inclusiv o monografie ampl\xc4\x83 \xc3\xaen 3 volume, consacrat\xc4\x83 mecanicii corpului rigid, care a fost domeniul principal de interes \xc8\x99tiin\xc8\x9bific. A avut preocup\xc4\x83ri \xc3\xaen domeniul ecua\xc8\x9biilor diferen\xc8\x9biale, neliniaritate, robotic\xc4\x83, astronautic\xc4\x83 \xc8\x99.a. Era poliglot. Citea \xc3\xaen 10 limbi \xc8\x99i publica \xc3\xaen 6 limbi. Ca profesor universitar a fost unul dintre cei care au atras admira\xc8\x9biile studen\xc8\x9bilor de pretutindeni. A fost membru a peste 25 de societ\xc4\x83\xc8\x9bi \xc8\x99tiin\xc8\x9bifice interna\xc8\x9bionale din Anglia, Austria, Canada, Fran\xc8\x9ba, Elve\xc8\x9bia, India, Italia, Japonia, R.D.G., R.F.G., SUA, Suedia, URSS, inclusiv a Societ\xc4\x83\xc8\x9bii Americane de matematic\xc4\x83, a Societ\xc4\x83\xc8\x9bii Interna\xc8\x9bionale de astronautic\xc4\x83 \xc8\x99.a. A predat cursuri postuniversitare \xc3\xaen Fran\xc8\x9ba, R.F.G., Austria, Canada, SUA \xc8\x99i Spania, \xc3\xaen limbile \xc8\x9b\xc4\x83rilor respective._NEWLINE_\xc3\x8en anul 1936 profesorul Mario Salvador de la Columbia University din New York a folosit \xc3\xaen una dintre lucr\xc4\x83rile lui denumirile ecua\xc8\x9bii Mangeron, func\xc8\x9bii Mangeron pentru \xe2\x80\x9eecua\xc8\x9biile undelor polivibrante\xe2\x80\x9d, descoperite de Dimitrie Mangeron. Realiz\xc4\x83rile matematicianului rom\xc3\xa2n au servit \xc8\x99i la transmisia undelor luminoase, radio etc. de la un post la altul. Acelea\xc8\x99i ecua\xc8\x9bii Mangeron stau la temelia a\xc8\x99a-numitelor \xe2\x80\x9eoptimiz\xc4\x83ri de fenomene \xc3\xaen re\xc8\x9bele spa\xc8\x9biale echidistante.\xe2\x80\x9d A creat teoria accelera\xc8\x9biilor reduse care urma s\xc4\x83 fie utilizat\xc4\x83 \xc3\xaen ac\xc8\x9biunea de preg\xc4\x83tire a zborurilor spa\xc8\x9biale. A generalizat ecua\xc8\x9biile lui Lagrange, care se afl\xc4\x83 la baza mecanicii, introduc\xc3\xa2nd accelera\xc8\x9bii de ordin superior, ajung\xc3\xa2nd la ecua\xc8\x9biile denumite Mangeron-Tsenov sau Lagrange-Mangeron._NEWLINE_Dimitrie I. Mangeron a fost \xc3\xaenmorm\xc3\xa2ntat \xc3\xaen cimitirul M\xc4\x83n\xc4\x83stirii Podgoria Copou, pe morm\xc3\xa2ntul s\xc4\x83u fiind amplasat un bust de bronz. \xc3\x8en prezent, bulevardul ie\xc8\x99ean care str\xc4\x83bate splaiul Bahluiului de la Facultatea de Chimie Industrial\xc4\x83 la Facultatea de Construc\xc8\x9bii \xc8\x99i Arhitectur\xc4\x83 poart\xc4\x83 numele academicianului Dimitrie Mangeron."